
Ured koordinatora za reformu javne uprave (u daljem tekstu: Ured koordinatora) osnovan je Odlukom Vijeća ministara Bosne i Hercegovine iz 2004. god. te je zadužen za koordinaciju aktivnosti u vezi priprema, donošenja i implementacije strategije za reformu javne uprave u Bosni i Hercegovini. Ured koordinatora koordinira, usmjerava i prati reformu javne uprave na osnovu Strateškog okvira za reformu javne uprave kojeg su usvojili Vijeće ministara BiH i vlade entiteta i Brčko distrikta BiH, uključujući Akcioni plan za provedbu Strateškog okvira 2018-2022 koji je naknadno produžen do kraja 2027. godine. Pripremljen je i Revidirani akcioni plan koji je usvojen od strane vlada Federacije BiH 4. septembra 2025. god. i Brčko distrikta BiH 28. aprila 2025. god, dok na ostalim upravnim nivoima još uvijek nije usvojen. Koordinaciona struktura za provedbu Strateškog okvira za reformu javne uprave uspostavljena je Zajedničkom platformom o principima i načinu implementacije reforme javne uprave u Bosni i Hercegovini, koju su tokom 2023. godine usvojili Vijeće ministara BiH i vlade Federacije BiH, Republike Srpske i Brčko distrikta BiH. 

S obzirom da se upit podnosioca odnosi na provedbu mjera Reformske agende Bosne i Hercegovine u okviru Plana rasta za Zapadni Balkan, napominjemo da Reformska agenda nije provedbeni dokument Strateškog okvira za reformu javne uprave. Ured koordinatora nije učestvovao u pripremi Reformske agende niti je bio član Radnog tima za njenu izradu. Također, Reformska agenda ne mijenja postojeći institucionalni okvir reforme javne uprave, te ne postoji formalno usvojena mapa ili matrica kojom se povezuju aktivnosti Akcionog plana za reformu javne uprave sa reformskim koracima iz Reformske agende. Formalni mehanizmi koordinacije, praćenja i izvještavanja za Instrument za reforme i rast bit će uspostavljeni tek nakon zaključivanja Sporazuma o Instrumentu i Sporazuma o kreditu između Bosne i Hercegovine i Evropske unije. 

Aktivnosti iz oblasti reforme javne uprave u Reformskoj agendi nisu definisane kao aktivnosti za provođenje Akcionog plana za reformu javne uprave, već predstavljaju reformske korake kojima se odgovara na prioritete Evropske komisije u okviru Instrumenta za reforme i rast. Radi se o dva različita, ali međusobno komplementarna procesa: reforma javne uprave predstavlja zasebnu sektorsku reformu koja se provodi kroz Strateški okvir i Akcioni plan.
U fokusu zahtjeva za pristup informacijama je reformski korak 4.3.1.2. Reformske agende Bosne i Hercegovine, a koji se odnosi na Usklađivanje državnih i entitetskih zakona te zakona Brčko distrikta sa principima zasnovanim na zaslugama i standardima EU u oblasti zapošljavanja, napredovanja i otpuštanja državnih službenika, uz prilagođavanje kantonalnih zakona, čiji je rok za realizaciju bio decembar 2025. god. S tim u vezi, u nastavku su tražene informacije vezane za usklađivanje navedenih zakona iz aspekta provedbe Strateškog okvira za reformu javne uprave i pripadajućih akcionih planova:

1. Imenovanje zajedničke radne grupe za usklađivanje zakona o državnoj službi između različitih upravnih nivoa nije predviđeno Strateškim okvirom za RJU, ali je jedna od preporuka Posebne grupe za reformu javne uprave koja se ponavlja od 2023. god. U skladu s ovom preporukom, Ministarstvo pravde BiH je nadležnim institucijama sa svih upravnih nivoa uputilo inicijativu za imenovanje radne grupe za usklađivanje zakona o državnoj službi između različitih nivoa. Po ovoj inicijativi su  prijedloge za članove radne grupe dostavile samo Agencije za državnu službu BiH i Agencije za državnu službu FBiH. Nakon toga je od strane Ministarstva pravde najavljena urgencija institucijama koje nisu nominovale svoje predstavnike za radnu grupu. Ured koordinatora je posredstvom članova Nadzornog tima od Ministarstva pravde BiH zatražio informaciju o statusu navedene urgencije i povratnim informacijama po njoj, ali nije dobio odgovor. U sklopu dostavljanja podataka za Godišnji izvještaj za 2025. god. o napretku u implementaciji Akcionog plana Strateškog okvira za reformu javne uprave, ispred Ministarstva pravde BiH dostavljen je podatak da je po održanom 8. sastanku Posebne grupe za reformu javne uprave (od 12.03.2025. god.) dogovoreno da se uskladi 11 zakona o državnoj službi i standardi u pogledu ljudskih potencijala i imenuje radna grupa uključivanjem ministarstava nadležnih za javnu upravu s ciljem finalizacije ovog procesa. S druge strane, Ministarstvo uprave i lokalne samouprave RS je po ovom pitanju dostavilo stav da treba koristiti Nadzorni tim i druga tijela iz Zajedničke platforme kao glavne forume za diskusiju o usklađivanju odredbi u ovoj oblasti.

Ovo pitanje je razmatrano na sjednici Nadzornog tima za oblast Državna služba i upravljanje ljudskim potencijalima (u daljem tekstu: Nadzorni tim) održanoj 15.04.2026. god, gdje je konstatovano postojanje različitih pristupa, kako na različitim upravnim nivoima tako i u provedbenim dokumentima Strateškog okvira za RJU. Naime, Akcionim planom je bilo predviđeno da se koordinacija ostvari saradnjom interresornih radnih grupa formiranih za izradu reformskih propisa za svaku strukturu državne službe u BiH kroz dijeljenje informacija i konkretnih rješenja svih upravnih nivoa. Ova koordinacija se u praksi odvijala kroz radionice i razmjenu materijala u okviru projekta „Jačanje upravljanja ljudskim resursima u Bosni i Hercegovini“ (EUHRM) koji je finansiran iz sredstava IPA 2017. Model koordinacije nije formalno bio usaglašen s obzirom da za vrijeme važenja Akcionog plana na svim upravnim nivoima nisu bile formirane sve interresorne radne grupe, odnosno nisu koegzistirale u istim periodima. S druge strane, Revidiranim akcionim planom, koji je usvojen na dva upravna nivoa, je predviđeno da nadležne institucije kroz Nadzorni tim i koordinacione strukture za reformu javne uprave usaglase područja u kojima je neophodno usklađivanje uređenja službeničkog sistema i ugrađivanje Principa javne uprave na isti ili sličan način na svim upravnim nivoima. Potom je planirano da se do kraja 2027. god. izrade nacrti izmjena zakona o državnoj službi koje će obuhvatiti usaglašena područja za adekvatnu primjenu Principa javne uprave. S obzirom na navedeno, zaključeno da će se članovi Nadzornog tima interno konsultovati u svojim institucijama za dalje postupanje u vezi sa usklađivanjem zakonskih propisa.
Na 9. sastanku Posebne grupe za reformu javne uprave održanom 24.04.2026. god, Ministarstvo pravde BiH je izvijestilo da nema političke podrške za formiranje zajedničke radne grupe, te je otvoreno pitanje mogućnosti da ovu ulogu preuzme Nadzorni tim. Kao rok za imenovanje ove radne grupe naveden je 3. kvartal 2026. god.

Nadzorni tim je na sjednici održanoj 17.06.2026. god. ponovo razmotrio ovo pitanje i donio zaključak da proces harmonizacije zakona o državnoj službi treba prvenstveno voditi kroz Nadzorni tim, uz mogućnost uključivanja predstavnika imenovanih radnih grupa gdje je to potrebno. Uz to je zaključeno da će Ured koordinatora pripremiti pregled potencijalnih oblasti za harmonizaciju propisa na osnovu preporuka EU HRM projekta, Posebne grupe za reformu javne uprave i Reformske agende i dostaviti ga članovima Nadzornog tima, te da će na narednoj sjednici predstavnici svakog upravnog nivoa prezentirati rješenja sadržana u trenutnim nacrtima zakona o državnoj službi po obuhvaćenim oblastima, kako bi se potom usaglasile oblasti u kojima je neophodna harmonizacija. Ured koordinatora je pripremio traženi pregled i dostavio ga Nadzornom timu 02.07.2026. god.
2. Traženi dokumenti su izrađeni i usaglašeni u okviru navedenog EUHRM projekta te ih dostavljamo u prilogu kako slijedi:
· Upravljanje sa postupcima zapošljavanja državnih službenika na svim nivoima uprave u Bosni i Hercegovini i mogućnosti njihove harmonizacije
· Uzajamno priznavanje stručnih ispita u BiH
· Prijedlog oblasti u kojima se harmonizacija među različitim upravnim nivoima u Bosni i Hercegovini smatra neophodnom i mogućom kako bi se osiguralo moderno upravljanje ljudskim resursima
· Upravljanje postupcima zapošljavanja državnih službenika na svim nivoima uprave u Bosni i Hercegovini - prijedlozi harmonizacije i pojednostavljivanja

3. Ured koordinatora je ranije posredstvom SIGMA-e na uvid dobio radnu verziju prednacrta Zakona o državnim službenicima Republike Srpske iz 2019. god. na koju smo na molbu SIGMA-e dostavili komentare, prednacrt Zakona o državnoj službi Federacije BiH iz 2022. god, te nacrt Zakona o državnoj službi u organima javne uprave Brčko distrikta Bosne i Hercegovine iz 2025. god. Također, Ured koordinatora je imao uvid u izmjene i dopune Zakona o državnoj službi u institucijama BiH na kojima je rađeno u okviru EUHRM projekta i koje su usvojene 2024. god, kao i u SIGMA-ine komentare na ovaj nacrt.
Po usvajanju ovih izmjena i dopuna, na nivou BiH institucija su počele aktivnosti na izradi novog zakona u skladu sa preporukama Posebne grupe za reformu javne uprave. Ured koordinatora je u komunikaciji sa Ministarstvom pravde BiH iz marta 2025. god. podsjetio na rezultate EUHRM projekta vezano za ovaj proces, kao i relevantne preporuke SIGMA-e. Ministarstvo pravde BiH je u oktobru 2024. god. formiralo radnu grupu, te je pripremljen nacrt koji je u fazi pribavljanja mišljenja i konsultacija. Vezano za usklađivanje sa ostalim upravnim nivoima, na 8. sastanku Posebne grupe za reformu javne uprave Ministarstvo pravde BiH je izvijestilo da će nakon dobijanja mišljenja na ovaj nacrt pokrenuti dijalog sa entitetima, s namjerom da se osigura da i entiteti poštuju bitna načela koja su postavljena u nacrtu. Također, na 9. sastanku Posebne grupe za reformu javne uprave izvijestili su kako je radna grupa prilikom pripreme nacrta analizirala rješenja na ostalim upravnim nivoima kako bi se u novom zakonu postigla što je veća moguća usklađenost. Na nivou Federacije BiH, Federalno ministarstvo pravde je zajedno sa Agencijom za državnu službu FBiH pokrenulo proces usaglašavanja propisa o državnoj službi unutar Federacije BiH. Odabrani model sa sastanka sa predstavnicima kantonalnih resornih ministarstava održanog u maju 2024. god. je donošenje zakona na nivou Federacije BiH uz ostavljanje mogućnosti da pojedina pitanja koja su specifična za određene kantone budu regulirana u skupštinama kantona. Formirana je radna grupa za izradu Zakona od državnoj službi Federacije BiH i izrađen je radni materijal zakona. Planirani naredni koraci odnose se na konsultacije sa drugim nivoima vlasti i izradu prednacrta zakona. Na nivou Republike Srpske, radna grupa je usaglasila prednacrt novog Zakona o državnim službenicima u aprilu 2023. god. Na 8. sastanku Posebne grupe za reformu javne uprave Ministarstvo uprave i lokalne samouprave RS je izvijestilo da je radna grupa nastavila rad na njegovom usklađivanju sa novim SIGMA principima i preporukama Posebne grupe za reformu javne uprave, kao i Strategijom upravljanja ljudskim potencijalima koja je također u pripremi. Na nivou Brčko distrikta BiH je izrađen nacrt novog zakona o državnoj službi i bilo je planirano njegovo usvajanje 2025. god. Međutim, prema informacijama iz Pododjeljenja za ljudske resurse Brčko distrikta BiH, trenutno se radi na posve novom nacrtu ovog zakona u saradnji sa OHR-om. Ured koordinatora nema uvid u aktualne radne verzije, prednacrte ni nacrte zakona o državnoj službi na kojima se trenutno radi. Kao što je navedeno pod tačkom 1, u skladu sa zaključkom sa sjednice Nadzornog tima od 17.06.2026. god, planirano je da na narednoj sjednici Nadzornog tima predstavnici svakog upravnog nivoa prezentiraju rješenja sadržana u trenutnim nacrtima zakona o državnoj službi.
Akcionim planom Strateškog okvira za reformu javne uprave predviđeno je da se analizira zakonodavstvo o državnoj službi na pojedinačnim upravnim nivoima, daju preporuke kako bi se postigla njegova usklađenost s Principima javne uprave i predlože područja u kojima je neophodno usklađivanje među različitim upravnim nivoima (aktivnost 2.1.3). Analize usklađenosti zakona o državnoj službi sa Principima javne uprave i njihove međusobne usklađenosti po specifičnim oblastima koje su izrađene u sklopu EUHRM projekta (pored onih obuhvaćenih dokumentima navedenih pod tačkom 2.) dostavljamo u prilogu kako  slijedi: 
· Usaglašenost propisa o državnoj službi upravnog nivoa Bosne i Hercegovine sa ciljevima Strateškog okvira za reformu javne uprave i SIGMA Principima javne uprave – oblast Državne službe i upravljanja ljudskim potencijalima – prema indikatorima iz Metodološkog okvira
· Usaglašenost propisa o državnoj službi upravnog nivoa Federacije Bosne i Hercegovine sa ciljevima Strateškog okvira za reformu javne uprave i SIGMA Principima javne uprave – oblast Državne službe i upravljanja ljudskim potencijalima – prema indikatorima iz Metodološkog okvira
· Usaglašenost propisa o državnoj službi upravnog nivoa Republike Srpske sa ciljevima Strateškog okvira za reformu javne uprave i SIGMA Principima javne uprave – oblast Državne službe i upravljanja ljudskim potencijalima – prema indikatorima iz Metodološkog okvira
· Usaglašenost propisa o državnoj službi upravnog nivoa Brčko Distrikta Bosne i Hercegovine sa ciljevima Strateškog okvira za reformu javne uprave i SIGMA Principima javne uprave – oblast Državne službe i upravljanja ljudskim potencijalima – prema indikatorima iz Metodološkog okvira
· Usaglašenost propisa o državnoj službi upravnog nivoa Kantona Sarajevo sa ciljevima Strateškog okvira za reformu javne uprave i SIGMA Principima javne uprave – oblast Državne službe i upravljanja ljudskim potencijalima – prema indikatorima iz Metodološkog okvira
· Usaglašenost propisa o državnoj službi upravnog nivoa Zapadnohercegovačkog kantona sa ciljevima Strateškog okvira za reformu javne uprave i SIGMA Principima javne uprave – oblast Državne službe i upravljanja ljudskim potencijalima – prema indikatorima iz Metodološkog okvira
· Analiza opsega državno-službeničkog sistema i definicija državnih službenika u BiH
· Analiza sistema plata državnih službenika u BiH na osnovu SIGMA principa javne uprave
· Vršioci dužnosti rukovodilaca organa u državnoj službi
· Analiza disciplinski postupci, odbori za žalbe i upravne inspekcije

4. Ured koordinatora po ovom pitanju sarađuje sa Evropskom komisijom primarno kroz pripremu i realizaciju sastanaka Posebne grupe za reformu javne uprave. Preporuke Posebne  grupe za reformu javne uprave dostupne su na web stranici Ureda koordinatora na linku https://parco.gov.ba/hr/specijalna_par_grupa i predstavljaju važno usmjerenje kod utvrđivanja prioriteta u reformi javne uprave i pripreme stateških dokumenata. Na 8. sastanku Posebne  grupe za reformu javne uprave su predstavnici Evropske komisije naglasili kako su potrebne dalje sveobuhvatnije reforme u oblasti državne službe na svim nivoima vlasti, a posebno izmjene svih zakona o državnoj službi u skladu sa principom meritornosti i međusobna harmonizacija zakona i u jednom momentu usaglašavanje sa zakonom na državnom nivou koji može služiti kao okvir za zakonodavstvo na drugim nivoima. Zakonodavne aktivnosti na ostalim nivoima bi trebale ići u smjeru postizanja višeg nivoa usklađenosti zakona. Naglašeno je da Evropska komisija želi vidjeti da BiH pri reformi zakonodavstva u oblasti državne službe uzima u obzir rezultate tehničke podrške iz IPA 2017 projekta (EUHRM), ali i spremnost Evropske komisije da i dalje podrži ove aktivnosti kroz SIGMA. Dodatno, o pitanju usklađivanja zakona o državnoj službi je, između ostaloga, razgovarano i na radnom sastanku Ureda koordinatora održanom 09.10.2025. godine sa predstavnicima Evropske komisije i Delegacije Evropske unije u BiH, na kojem je predloženo da se sa ostalim koordinatorima za reformu javne uprave razmotri problematika formiranja radne grupe za usklađivanje zakona i eventualno uključivanje Nadzornog tima, kao i da se ova tema kandidira na budućim sastancima Koordinacionog odbora za RJU. Zahtjev Evropske komisije je da se nacrti zakona o državnoj službi na svim nivoima vlasti dostave na konsultacije sa EU i SIGMA-om prije usvajanja, kako bi se osigurala usklađenost sa principima javne uprave, ali prema informacijama kojima raspolaže Ured koordinatora ovo još nije učinjeno.
Ured koordinatora je u prethodnom periodu sarađivao sa SIGMA-om kroz razmjenu informacija, mišljenja i dokumenata kao što je navedeno pod tačkom 3. Također, Ured koordinatora je informirao SIGMA-u o navedenom zaključku Nadzornog tima vezano za njegovu ulogu u daljim aktivnostima na usklađivanju zakona o državnoj službi i pozvao da se uključi u ovaj proces. Predviđeno je prisustvo predstavnika SIGMA-e na narednoj sjednici Nadzornog tima koja je planirana za septembar 2026. god. 

